Rahoittajat asettavat tehomaatiloille entistä tiukempia lainaehtoja ja tuotantokustannukset ovat nousseet. Maitotiloja haittaavat myös viime kuussa laskeneet tuottajahinnat. Pankit korostavat viljelijöille johtamistaitojen tärkeyttä tilakokojen kasvaessa.

Epävarmuus raastaa Sami ja Saija Mattilan maitotilaa Pälkäneellä. Pari vuotta sitten valmistunut Suomen suurin navetta oli hädin tuskin saanut tuotantonsa pyörimään, kun rakentamista rahoittanut Nordea jo haki tilaa konkurssiin.

Taustalta löytyy mm. paisuneita rakennuskustannuksia, karjan sairausepidemia ja hankaluuksia lypsyrobottien käyttöönotossa.

Lisärahoitusta on jouduttu hakemaan useaan otteeseen, eikä sitä ole irronnut helposti.

Ennätysnavetta uhkaa tyhjentyä

Vaihtoehdot ovat nyt vähissä, kertoo Sami Mattila.

- Yritämme päästä yrityssaneeraukseen. Jos se ei onnistu, niin meidän tietojemme mukaan navetta tyhjennetään ja eläimet tapetaan.

Mattilat eivät ole ongelmineen yksin.

- Itse olen saanut parikymmentä yhteydenottoa muilta tiloilta, joilla on vastaava tilanne. Ei ehkä vielä aivan niin paha kuin meillä, mutta kahden-kolmen kuukauden kuluessa kyllä, Sami Mattila sanoo.

Esimerkiksi monella maitotilalla kärvistellään nyt yhtä aikaa tuottajahintojen laskun, suurten lainojen ja entistä tiukempien ehtojen kanssa.

Viljelijän on oltava myös yritysjohtaja

Viljelijät epäilevät, että rahoittajat yrittävät talouskriisistä hermostuneina imuroida itselleen nopeasti käteistä kaatamalla horjuvia tiloja.

Pankki taas toteaa, että tilakokojen kasvaessa monelta viljelijältä uupuu liikkeenjohdollista tietämystä.

Nordean maatalousasiakkaista vastaava johtaja Timo Jaakkola sanoo, että ennen tilojaan viljelijöiden kannattaisi kasvattaa omaa osaamistaan.

- Kotieläintilojen laajentamiset ovat nykyään tyypillisesti kertaluokkainvestointeja, joissa tuotanto jopa nelinkertaistuu. Silloin myös mahdolliset ongelmat ovat kertaluokkaa suuremmat.

Rahoittajalta kaivataan pitkäjänteisyyttä

Etujärjestössä toivotaan, että pankit malttaisivat rentouttaa liipasinsormiaan.

MTK-Pirkanmaan toiminnanjohtaja Visa Merikoski muistuttaa, että valtio on nimenomaan suosinut tilakoon kasvattamista.

- Ison investoinnin lähteminen kunnolla käyntiin ottaa oman aikansa. Tilanne on erityisen herkkä varsinkin, jos käynnistyksessä tulee vähänkin häiriöitä. Myöhempää tuottoa suhdanteet eivät sitten juuri heiluttelekaan, mikä pankkienkin kannattaisi muistaa, Merikoski sanoo.

Sami ja Saija Mattila odottavat nyt tietoa siitä, pääseekö tila yrityssaneeraukseen.

- Jos pahin tapahtuu eli konkurssiin mennään, meiltä lähtee käytännössä kaikki kotia myöten. Eipä tässä siis juuri nyt suunnitelmia ole. Eläimistä pidetään kuitenkin huolta viimeiseen asti.

Lähteet: YLE Tampere / Juha Kokkala